Vergeet van rugby, ons het nie water nie | Oudtshoorn Courant
Vergeet van rugby, ons het nie water nie
Paula-Ann Smit | 25 September 2019
Elke huis het mos sy kruis.
Dít het ek weer besef toe ek laasweek my gesin in Kemptonpark gaan besoek het. Dit was sus se matriekafskeid, en dit mis ek mos vir niks.
My pienk tassie was dae vooruit gepak (met wasgoed, want die dorp was sonder water). Die skottelgoed moes maar so bly staan, en my laaste drinkwater is gebruik om rubberboom Michel se dors te les voor my vertrek.
Moet my nie verkeerd verstaan nie, ek is baié lief vir Graaff-Reinet, maar sou julle nie ook so paar dae wou hê waar water nie 'n bekommernis is nie? 'n Dag of twee van lekker bad, en kraanwater drink?
Donderdag hoor ek met 'n skok hoe dele in ons stukkie Karoo steeds sonder water is, en hoe gemeenskappe uit desperaatheid dreinwater begin bymekaarmaak het. Ek los toe maar die bad, en wens Gauteng se waterpype het tot in die Karoo geloop.
Kempton wéét van sonder krag en water sit. In Junie vanjaar het 'n substasie in Glen Marais ontplof, wat dele van die stad vir langer as 'n week sonder elektrisiteit gelos het. In Augustus was hulle, en talle ander woonbuurte in Gauteng, weer sonder water nadat 'n pyp van Rand Water gebars het.
Laasweek Saterdagoggend word Kemptonparkers weer wakker sonder krag. Woord versprei vinnig op sosiale media dat almal geaffekteer is; sommiges sit toe al sedert Vrydag sonder krag, met geen kommentaar van die munisipaliteit nie. Blykbaar het 'n tonnel met kragdrade gebrand.
Hoe dan gemaak om die Bok-wedstryd teen Nieu-Seeland te sien?
Verbeel jou: 'n Gesin van vyf in die motor gelaai, en Johann Russouw van RSG wat geesdriftig verduidelik dat "Pollard, met sy 100% sukses-skoppe, gereed maak vir die strafskop...Kan dié speler nog punte aanteken vir Suid-Afrika...Diiis ongelukkig vas teen die regterpaal."
Dorpies in die Karoo het miskien nie water nie, maar hulle kan ten minste vir die Bokke kyk. Dis nou as hulle nie moet staatmaak op SABC nie, en DSTV se uitsendings werk. Maar dis in elk geval nie lekker om te kyk as die manne in groen-en-goud so onnodig verloor nie.